Η Διεύθυνση Δευτεροβάθμιας Εκπαίδευσης Ημαθίας και το Veria Tech Lab της Δημόσιας Κεντρικής Βιβλιοθήκης της Βέροιας, με αφορμή την ασφαλή ημέρα για το διαδίκτυο πραγματοποίησαν την Τετάρτη 8 Φεβρουαρίου, στις 6 το απόγευμα στην αίθουσα εκδηλώσεων της Δημόσιας Κεντρικής Βιβλιοθήκης της Βέροιας εκδήλωση με κεντρικό ομιλητή τον Γιώργο Παπαπροδρόμου, Υποστράτηγο ΕΛ.ΑΣ. ε.α., Ειδικού σε θέματα αντιμετώπισης Κυβερνο-Εγκλήματος με θέμα: "Εκπαίδευση και Κυβερνοασφάλεια - Ένα πεδίο προκλήσεων - Καλές πρακτικές και πηγές αξιοποίησης". Ο κ. Παπαπροδρόμου, πτυχιούχος της Νομικής Σχολής του Αριστοτελείου Πανεπιστημίου Θεσσαλονίκης, διετέλεσε Διευθυντής της Διεύθυνσης Δίωξης Ηλεκτρονικού Εγκλήματος του Αρχηγείου Ελληνικής Αστυνομίας.

Στην εκδήλωση απηύθυνε χαιρετισμό ο Διευθυντής Δευτεροβάθμιας Εκπαίδευσης, κ. Αλατζόγλου Αθανάσιος, τονίζοντας πως, με δεδομένο ότι η εκπαίδευση αποτελεί έναν από τους σημαντικότερους πυλώνες της ανάπτυξης και της προόδου των ανθρώπινων κοινωνιών, στους στρατηγικούς στόχους των οποίων εντάσσονται οι νέες τεχνολογίες, κρίθηκε ιδιαίτερης σημασίας η ανάδειξη της έννοιας της ασφάλειας (κυβερνοασφάλειας) η οποία αγγίζει το θεσμό της εκπαίδευσης σε πολλαπλό επίπεδο και η εμπλοκή της οποίας, σε κάθε βαθμίδα, κρίνεται επιβεβλημένη.

Ο κύριος Παπαπροδρόμου προχώρησε στην ανάλυση του περίπλοκου σύγχρονου κυβερνοχώρου, στην ανάδειξη των σύγχρονων κυβερνοαπειλών και κυβερνοεγκλημάτων, αλλά και στη δυνατότητα πρόληψης και τις καλές πρακτικές, τονίζοντας το ρόλο που το εκπαιδευτικό σύστημα δύναται να διαδραματίσει στο πεδίο της πρόληψης και ουσιαστικής αντιμετώπισης αυτών των κινδύνων.

Η εκδήλωση ολοκληρώθηκε με ερωτήματα των παρευρισκομένων και γόνιμο διάλογο.

Η εκδήλωση πραγματοποιήθηκε με την υποστήριξη της Δημόσιας Κεντρικής Βιβλιοθήκης Λεβαδειάς και της Δημόσιας Κεντρικής Βιβλιοθήκης Κιλκίς και μεταδόθηκε ζωντανά από το κανάλι της Δημόσιας Κεντρικής Βιβλιοθήκης της Βέροιας [www.youtube.com/@libveria](https://www.youtube.com/%40libveria?fbclid=IwAR0blB7R4MQ4-KAsKT7DUOOAT7fKVz3_UIW1q0mH6_kuB8mPZ7gGVdTNdFk)